रविवार की शाम गेल पाता में कार्यरत सीआईएसएफ कर्मी सुखदेव सिंह (45 )निवासी गुरुदासपुर पंजाब की संदिग्धावस्था में मौत हो गई थी। इसके बाद गेल के धन्वंतरि हास्पीटल के चिकित्सक ने दिबियापुर पुलिस को सूचना दी। पुलिस ने शव का पंचनामा भरकर पोस्टमार्टम के लिए भेजा है। पुलिस का कहना है कि पोस्टमार्टम रिपोर्ट आने पर ही मौत का कारण पता चल सकेगा। माना जा रहा है कि सीआईएसएफ कर्मी की मौत लू लगने से हुई थी। इस संबंध में गेल पाता में सीआईएसएफ के डिप्टी कमांडेंट एचएस विष्ट का कहना है कि रविवार को दोपहर में सुखदेव सिंह की ड्यूटी गेल पाता प्लांट परिसर में वाच टावर 5 और 6 के बीच में पेट्रोलिंग में लगी थी। तीन बजे के करीब जब सीआईएसएफ कर्मचारी चेकिंग में पहुंचे तो देखा कि सुखदेव अचेत पड़ा है। इस पर सुखदेव को धन्वंतरि हास्पीटल में भर्ती कराया गया। यहां पर चिकित्सकों ने सुखदेव को मृत घोषित कर दिया। शव का पोस्टमार्टम कराने के बाद शव को परिजनों के पास पंजाब भेजा गया है। उनका मानना है कि सुखदेव सिंह की मौत हार्ट अटैक से हुई है।